《次儿栋代运北征 其四》
清代·顾永年

我居辽东西，三月冰尚涸。况涉漠北庭，草木萌未吐。

千里拥流漠，马嘶不敢渡。朔风昼悲号，黄尘蔽欲暮。

所仗童仆亲，苦与乐相顾。小心事长官，莫更逢其怒。

汝当少壮年，风霜非所虑。所虑情性疏，未必谙世故。

出门尽荆榛，有罪孰肯恕。岂乏老成人，药石语无误。

志不图封侯，图此骨肉聚。安得柴桑翁，归来及早赋。

作者简介：顾永年，字九恒，号桐村，钱塘人。康熙乙丑进士，官甘肃华亭知县。有《梅东草堂诗》。